A Bizottság határozata

(2003. szeptember 4.)

a nem-SOLAS hajókba való beszerelésre szánt, az általános tengeri vészjelző és biztonsági rendszerben (GMDSS) szerepeltetni kívánt tengeri rádiókommunikációs berendezésekre vonatkozó alapvető előírásokról

(az értesítés a C(2003) 2912. számú dokumentummal történt)

(EGT vonatkozású szöveg)

(2004/71/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelvre [1], és különösen annak 3. cikke (3) bekezdésének e) pontjára,

mivel:

(1) Több tagállam közös biztonsági elveket és szabályokat vezetett be, vagy szándékozik bevezetni a nem-SOLAS (életbiztonság a tengeren) hajók rádióberendezéseire vonatkozóan.

(2) A rádiószolgáltatások összehangolásának hozzá kell járulnia a nem-SOLAS hajók biztonságosabb navigációjához, különösen veszély és rossz időjárási viszonyok esetén.

(3) A hajóbiztonsági bizottságnak (MSC) a nem-SOLAS hajók általános tengeri vészjelző és biztonsági rendszerben (GMDSS) való részvételről szóló 803-as körlevele és a Nemzetközi Tengerészeti Szervezet (IMO) MSC.77(69) állásfoglalása felhívja a kormányokat, hogy a nem-SOLAS hajóknak a GMDSS-ben való részvétele érdekében alkalmazzák az iránymutatásokat, és sürgeti a kormányokat, hogy tegyék kötelezővé a GMDSS egyes jellemzőinek a megvalósítását valamennyi hajóba szánt rádióberendezések terén.

(4) A Nemzetközi Távközlési Unió (ITU) Nemzetközi Rádiószabályzata meghatároz egyes, a GMDSS számára kijelölt frekvenciákat. Az e frekvenciákon működő és vészhelyzeti használatra szánt valamennyi rádióberendezésnek kompatibilisnek kell lennie e frekvenciák előírt használatával, és ésszerű biztonsági garanciát kell nyújtania arra vonatkozóan, hogy veszély idején megfelelően működik.

(5) Az 1999/5/EK irányelv 3. cikke (3) bekezdése e) pontjának tengerjáró, nem-SOLAS hajóba való beszerelésre szánt, az általános tengeri vészjelző és biztonsági rendszerben (GMDSS) szerepeltetni kívánt, és a tengerészeti felszerelésekről szóló 96/98/EK tanácsi irányelv hatálya alá nem tartozó tengeri rádiókommunikációs berendezésekre történő alkalmazásáról szóló 2000/638/EK bizottsági határozat [2] hatálya olyan berendezésekre korlátozódik, amelyeket tengerjáró hajókra való beszerelésre szántak. E határozat hatályát ki kell terjeszteni a valamennyi nem-SOLAS hajón való használatra szánt GMDSS-berendezésre. Az e határozat által biztosított magas szintű biztonság minden hajó számára fontos, és ezért a határozat hatályát úgy kell módosítani, hogy ugyanazok az előírások vonatkozzanak a GMDSS-berendezéseknek a SOLAS-egyezmény és a tengerészeti felszerelésekről szóló irányelv hatályán kívül eső hajókon történő használatára, függetlenül attól, hogy e hajók tengerjárók-e vagy sem. Ezért a 2000/638/EK határozat helyébe újat kell hozni.

(6) Az e határozatban előírt intézkedések összhangban vannak a távközlési megfelelőségértékelési és piacfelügyeleti bizottság véleményével,

ELFOGADTA EZT A HATÁROZATOT:

1. cikk

E határozatot kell alkalmazni a SOLAS-egyezmény IV. fejezetében megállapított, nem-SOLAS hajókon való használatra, és az általános tengeri vészjelző és biztonsági rendszerben (GMDSS) való részvételre szánt rádióberendezésekre, amelyeket:

a) az ITU Nemzetközi Rádiószabályzata 1.28. cikkében meghatározottak szerinti tengeri mobilszolgáltatásban, vagy

b) az ITU Nemzetközi Rádiószabályzata 1.29. cikkében meghatározottak szerinti tengeri mobil műholdas szolgáltatásban üzemeltetnek.

2. cikk

Az e határozat hatálya alá tartozó, az 1. cikkben meghatározott rádióberendezéseket úgy kell megtervezni, hogy veszélyhelyzetekben megfeleljenek a GMDSS valamennyi működési követelményének, valamint jól érthető és megbízható kommunikációt biztosítsanak kiváló minőségű analóg vagy digitális kommunikációs összeköttetés keretében.

3. cikk

A 2000/638/EK határozat hatályát veszti.

4. cikk

E határozatot 2004. szeptember 4-től kell alkalmazni.

5. cikk

E határozatnak a tagállamok a címzettjei.

Kelt Brüsszelben, 2003. szeptember 4-én.

a Bizottság részéről

Erkki Liikanen

a Bizottság tagja

[1] HL L 91., 1999.4.7., 10. o.

[2] HL L 269., 2000.10.21., 52. o.

--------------------------------------------------